Úrad vlády  SR	Na rokovanie vlády SR
Sekcia hospodárskej politiky	dňa 6.3.2002
	k číslu: 1632/2002
		k bodu: 32

S t a n o v i s k o

k Správe o výsledkoch zahraničného obchodu za rok 2001 vrátane vyhodnotenia Komplexného programu podpory exportu
____________________________________________________________________

Vypracovala: D. Falťanová	Schválil: A. Vavro
		generálny riaditeľ

	I.

Materiál predkladá minister hospodárstva SR, minister financií SR a guvernér  Národnej banky Slovenska na základe uznesenia vlády SR č.1116 bod B.14 z 28. novembra 2001. Obsahuje návrh uznesenia, predkladaciu správu,  správu o výsledkoch …, prílohy, vyhodnotenie pripomienkového konania, komuniké. V závere jednotlivých častí správy sú odporúčané opatrenia pre zamedzenie negatívneho vývoja  v ďalšom období.

Vývoj zahraničného obchodu v roku 2001, relevantné príčinné súvislosti, makroekonomické vzťahy a dôsledky zhodnotili  predkladatelia správy v troch relatívne samostatných častiach s akcentom na im prislúchajúce vecné oblasti pôsobnosti. Negatívny vývoj a  prehlbovanie deficitu obchodnej bilancie až na úroveň 103,2 mld.Sk (medziročné prehĺbenie o 61,5 mld.Sk) znamenalo, že schodok zahraničného obchodu dosiahol úroveň, rovnajúcu sa 10,7 % HDP. 

		II.

Vznesené pripomienky boli akceptované, ich vyhodnotenie je súčasťou správy.

		III. 

Správa má analytický charakter, ktorý pomenúva viaceré možné príčiny nie uspokojivého vývoja zahraničného obchodu v roku 2001. Poukazuje na pretrvávanie niektorých nežiadúcich štrukturálnych makroekonomických  charakteristík - pomalé tempo štrukturálnych reforiem hospodárstva, pretrvávajúcu nízku výkonnosť ekonomiky, vysokú dovoznú a vývoznú náročnosť, nízky podiel pridanej hodnoty domácej produkcie, nevyhovujúcu štruktúru domácej ponuky a jej substitúciu  rastom dovozov.
Podporu vstupu priamych zahraničných investícií, znižovanie fiškálneho deficitu, vo vzájomných súvislostiach posudzovanú mieru znižovania daňového zaťaženia, zvyšovania miezd a zvyšovania regulovaných cien považuje správa za nástroje, ktoré môžu zabrániť prehlbovaniu schodku zahraničného obchodu a s tým spojeným ďalším rizikám. 

Pomenované faktory, ktoré ovplyvňovali, resp. mohli ovplyvniť vývoj zahraničného obchodu, správa hlbšie neskúma, nekvantifikuje skutočnú mieru a váhu ich vplyvu a najmä ich nepremieta do návrhu opatrení. Je to vidieť aj na znení návrhu uznesenia vlády, ktoré svojou kvalitou zaostáva za samotnou správou.

 Správa by mala identifikovať predovšetkým podstatu problému, a to na základe posúdenia všetkých relevantných súvislostí: mala by zmapovať faktory ovplyvňujúce domáci dopyt,   vymedziť príčiny, pre ktoré nie je domáca ponuka schopná jestvujúci dopyt uspokojiť, analyzovať  vplyv obchodných reťazcov atď. Mala by tiež jasne identifikovať či a do akej miery sú korene  problému v nepokračujúcich procesoch reštrukturalizácie podnikovej sféry a vymedziť potenciálny prínos týchto procesov a tiež podmienky pre ich uskutočnenie. Správa by mala vymedziť mieru, v akej sú posudzované problémy späté s nepostačujúcim prílevom priamych zahraničných investícií  a tiež často uvádzanou nedostupnosťou úverových zdrojov atď.

Záverečné zistenia a odporúčania správy by mali poskytnúť odpoveď na otázku,  či sa jedná o vývoj dramatický, či bude mať trvalý alebo len prechodný charakter, aká bude očakávaná trajektória ďalšieho vývoja zahraničného obchodu, či bude potrebné prijať  regulačné opatrenia, resp. navrhnúť iné konkrétne vecné opatrenia. Návrh uznesenia vlády by mal odrážať závery správy a jej odporúčania a obsahovať im zodpovedajúce  konkrétne vecné úlohy. 

 Predložený návrh uznesenia však obsahuje viaceré úlohy procedurálneho charakteru len i okrajovo súvisiace s riešením deficitu obchodnej bilancie (úlohy B.2, B.3, B.4, B.5, D.2, D.4).  Isté výhrady možno mať aj k uvádzanému zvyšovaniu finančných prostriedkov pre štátne príspevkové programy podpory exportu a investícií (úloha B.1), k zvýšeniu kapitálových zdrojov EXIMBANKY SR (úloha B.6). O týchto opatreniach by sa malo rozhodnúť až po predchádzajúcom vyhodnotení efektívnosti vložených prostriedkov z pohľadu dosiahnutých exportných výsledkov. Úloha D.3 nie je vhodne načasovaná.

Podľa nášho názoru by vláda navrhované uznesenie v jestvujúcej podobe nemala prijať. Mala by  požadovať návrh konkrétnych vecných úloh, vyplývajúcich zo záverov a odporúčaní správy.

Bratislava  5. 3. 2002